<classify> TANZANIA inatarajia kupata vipindi vya mvua za kutosha juu ya wastani kwa baadhi ya maeneo huku maeneo mengine yakipata mvua chini ya wastani hivyo kusababisha ukame katika msimu wa mvua za vuli kuanzia mwezi Oktoba mpaka Desemba mwaka huu.Hivyo, mamlaka za udhibiti wa maafa, kilimo na sekta nyingine zimetakiwa kuchukua tahadhari ya kutosha kulingana na hali ya utabiri wa maeneo husika ili kuepuka majanga ya ukosefu wa chakula, mafuriko, uharibifu wa miundombinu, maradhi na mengineyo.Mamlaka ya Hali ya Hewa Tanzania TMA imeeleza hayo jana wakati ikitoa utabiri wa mvua za msimu wa kipindi ikiwa ni wiki moja baada ya Kituo cha Kusimamia Utabiri wa Hali ya Hewa kwa Nchi za Pembe ya Afrika ICPAC kutoa utabiri wake na kueleza nchi za Afrika zitakabiliwa na mvua kubwa miezi ya Oktoba, Novemba na Desemba.Akitangaza utabiri huo jana Dar es Salaam, Mkurugenzi Mkuu wa TMA, Dk Agness Kijazi alisema mvua hizo za vuli ni kwa maeneo ya nchi ambayo hupata mvua mara mbili kwa mwaka.Amesema utabiri wa kitaifa umekuwa tofauti na ule wa ICPAC kutokana na ule wa Pembe ya Afrika kufanyika kwa kuangalia maeneo makubwa na wao kuangalia maeneo ya nchi kwa ukaribu.Alisema maeneo yanayopata mvua hizo ni Ukanda wa Ziwa Victoria mikoa ya Kagera, Geita, Mwanza, Shinyanga, Simiyu na Mara ambayo hupata mvua za wastani na juu ya wastani hivyo kuwepo kwa mvua nyingi za kutosha wiki ya pili Oktoba hadi Januari.Alisema eneo lingine linalopata mvua mara mbili kwa mwaka ni Arusha, Manyara na Kilimanjaro mikoa itakayokuwa na mvua chache za wastani mpaka chini ya wastani zitakazoanza wiki ya nne ya mwezi ujao na kumalizika wiki ya mwisho Desemba, 2019.Kwa maeneo ya Kagera ambapo mvua zinaendelea kunyesha, zitaendelea na kuungana na za msimu hivyo wataalamu wa sekta mbali mbali lazima kuhakikisha wanazitumia ipasavyo katika shughuli za maendeleo hususan kilimo, alisema mtendaji huyo mkuu.Alisema pia maeneo ya Pwani ya Kaskazini mikoa ya Tanga, Dar es Salaam, Pwani na Morogoro Kaskazini mvua za vuli zitakuwa za wastani na chini ya wastani hivyo kukosa mvua za kutosha ambazo zinatarajia kuanza wiki ya pili ya mwezi ujao hadi Desemba.Dk Kijazi alisema maeneo mengine ya kati, Kusini na Magharibi mwa nchi hupata mvua mara moja kwa mwaka na utabiri wake wa mvua utatolewa mwisho wa mwezi huu.Alitaka sekta kutumia vizuri mvua hizo katika kilimo maeneo yanayopata mvua za kuridhisha ukanda wa Ziwa Victoria na yanayopata mvua za wastani na chini ya wastani maafisa ugani kushauri wakulima kupanda mazao yanayostahimili ukame au unyevunyevu kiasi.Alisema katika maeneo yote wataendelea kutoa utabiri wa siku 10 ili sekta hizo zijipange hususan maeneo yatakayopata mvua za wastani na chini ya wastani kuepuka migogoro ya malisho kwa wakulima na wafugaji.Pia mamlaka za miji wajipange kukabili mafuriko, uharibifu wa miundombinu kwa maeneo yanayotarajiwa kuwa na mvua za kutosha na maeneo yote ya nchi kukabili milipuko ya magonjwa kukiwa na mvua nyingi au mvua za wastani, alisisitiza.  <topic>: KITAIFA 